Der er god grund til at være bekymret for verdensfreden. I store dele af den vestlige verden ser vi politiske strømninger, som ønsker at tage et opgør med de institutioner, der udgør rygsøjlen i den internationale retsorden. I rædselsåret 2016 varslede både Brexit og valget af Donald Trump denne udvikling.

Det mener Scott J. Shapiro, som er professor i jura og filosofi på Yale University i USA. Han har sammen med sin kollega Oona A. Hathaway netop udgivet bogen ’The Internationalists’, hvori de advarer om, at opbakningen til de internationale institutioner er ved at smuldre væk.

»De internationale institutioner som FN’s Sikkerhedsråd, der regulerer fred og sikkerhed, virker ikke effektivt. På trods af at Sikkerhedsrådet har gennemført mange hårde økonomiske sanktioner mod Nordkorea, har rådet været fastlåst. Det har ikke haft nogen effekt i forhold til borgerkrigen i Syrien, der formentlig er den største humanitære krise siden Anden Verdenskrig. Magtfulde stater som Rusland og USA har ignoreret Sikkerhedsrådet, og det er resulteret i en enorm mængde problemer«.